Kössék be a biztonsági övet a hátsó ülésen is!

Nem azért kell bekötni a biztonsági övet, mert ha elmulasztjuk, bírság vár ránk, hanem a biztonságunk érdekében - mondják a szakemberek.

A személygépkocsik hátsó ülésén levő biztonsági övek bekötésének fontosságára hívta fel a figyelmet a szerb közmédia műsorában Damir Okanović, a Közlekedésbiztonsági Bizottság illetékese. Szavai szerint a legtöbben csak azért kötik be magukat hátul, mert félnek a büntetéstől, holott a hátsó üléséken levő övek használata a biztonság szempontjából rendkívül fontos. Azt mondta, itt az ideje, hogy mindenki megértse, az államnak nem az a célja, hogy begyűjtse a pénzt a szabálysértésekből. Amikor az emberek nem kötik be magukat hátul az autóban, nem csak a saját, de az előttük ülők életét is veszélyeztetik. Egy esetleges ütközés esetén a hátsó ülésen ülő személyek hatalmas erővel eshetnek előre, az anyósülésen ülőre, továbbá a vezetőre - magyarázta a szakember. Ezek az ütések akkora erejűek lehetnek, hogy azok következtében meghal a sofőr vagy a mellette ülő személy - tette hozzá. Mindenkit, aki részt vesz a közlekedésben, arra kért, hogy tegye azt fokozott körültekintéssel és a szabálykövetéssel.

Be kell kötni a biztonsági övet a hátsó ülésen is

Fontos bekötni az autóban a biztonsági övet a hátsó ülésen is.

A rendőr megbünteti
azt az embert,
akinek nincs bekötve
a biztonsági öve
a hátsó ülésen.
A rendőrök azt mondják,
sokan csak azért
kötik be a biztonsági övet
a hátsó ülésen,
mert félnek a rendőri
büntetésektől.
Azért kell bekapcsolni
a biztonsági övet
a hátsó ülésen is,
mert megvéd akkor is,
ha baleset történik.
Ha baleset történik,
és nincs hátul bekapcsolva
a biztonsági öv,
akkor az ember
nem csak a saját életét
veszélyezteti, hanem
az előttük ülők életét is.
Balesetkor a hátsó ülésen ülő
ember, akinek nincs
bekötve a biztonsági öve,
nagy erővel előre tud
esni a sofőrre,
vagy az anyósülésen ülőre.
Ezek az ütések olyan
erősek lehetnek,
hogy meghalhat
a sofőr vagy
a mellette ülő ember.
A rendőrök kérik
a sofőröket és
az utasokat is,
hogy kapcsolják be
elől és hátul is
a biztonsági öveket.
Így lehet biztonságos
a közlekedés.


Fokozott közúti ellenőrzés az utakon

Február 19. és 25. között fokozott közúti ellenőrzést tart a szerbiai közlekedési rendőrség.

A ROADPOL 30 országra kiterjedő nemzetközi akciójának fő célja az autóbusz- és a tehergépjármű sofőrök által elkövetett szabálysértések felderítése. A rendőri ellenőrzés az ország főleg azon útszakaszain lesz intenzív, ahol fokozott az autóbusz és teherforgalom az utakon.

Szigorú közúti ellenőrzés az utakon

Szigorú közúti ellenőrzést tart a rendőrség a szerbiai utakon.

Február 19-től 25-ig tart a szigorú közúti ellenőrzés
a szerbiai utakon.
Ma van február 19-e, hétfő.
Február 25-e vasárnap lesz.
A szigorú közúti ellenőrzést a ROADPOL nevű akció alkalmával
tartják a közlekedési rendőrök.
Ez 1 nemzetközi akció, ami azt jelenti,
hogy 30 országban történik még a szigorú közúti ellenőrzés.
Az akció legfontosabb célja,
az autóbusz- és a tehergépjármű sofőrök által elkövetett
szabálysértések felderítése.
A rendőri ellenőrzés az ország főleg azon útszakaszain lesz szigorú,
ahol sok az autóbusz és teherforgalom az utakon.


Ismét bombariadó több szerbiai iskolában és kórházban

Egyre több bombariadót jelentenek napról-napra Szerbia-szerte. Ma már Vajdaságban is riasztották a hatóságokat.

Az újvidéki Vajdasági Klinikai Központból 14 órakor érkezett a bejelentés. Nem hivatalos információk szerint a bombafenyegetés e-mailben érkezett. A rendőrség jelenleg is a helyszínen van, az épületet még nem evakuálták.
A délelőtt folyamán egyébként több szerbiai iskolában és kórházban volt bombariadó. Az első bejelentés a niši Bora Stanković Gimnáziumba érkezett, ahova telefonon keresztül jelentettek riadót.
Az intézmény átkutatása során a hatóságok azonban nem találtak bombát. A diákokat és a tanárokat evakuálták, az órák pedig elmaradtak, ahogy több másik intézményben is. Ez volt egyébként az első alkalom, hogy egy niši iskolából is bombariadót jelentettek. Belgrádban a 258 fővárosi általános és középiskola közül 173-ba érkezett bombariadó. Emiatt 49 általános és 21 középiskolában online folyik az oktatás - írja a szerb közmédia. Az elmúlt időszakban egyébként nem ez volt az első alkalom, hogy bombariadóról szóltak a hírek.
Bombariadó volt ma egy pristinai iskolában is, a diákokat és az intézmény dolgozóit evakuálták - közölte a koszovói rendőrség. Az első információk szerint a robbanás veszélyéről e-mailben érkezett a bejelentés.

Újra bombariadó volt több szerbiai iskolában és kórházban

Ma délelőtt újra bombariadót jelentettek több szerbiai iskolában és kórházban is.

Ma május 18-a, szerda van.
Ma délelőtt az első bombariadó
a niši Bora Stanković Gimnáziumba érkezett.
Telefonon keresztül jelentették a riadót.
A rendőrség ellenőrizte az épületet,
és nem találtak bombát.
A diákokat és a tanárokat haza küldték.
Az órák elmaradtak.
A többi intézményben is elmaradtak az órák,
ahol bombariadót jelentettek.
Belgrádban a 258 fővárosi általános
és középiskola közül 173-ba
érkezett ma bombariadó.
A bombariadók miatt 49 általános iskolában
és 21 középiskolában távoktatásként
folytatódik az oktatás.
Oktatás, tanítást jelent.
Távoktatás otthon, az interneten keresztül történik.
Már korábban is jelentettek bombariadót
több szerbiai általános és középiskolában.
Az eddigi bombariadók hamisak voltak.


Az időjárás még nem indokolja, de a naptár szerint kötelező lesz a téli gumi

Ajánlott a hűtőfolyadékot is leellenőrizni és áttérni a téli ablakmosó folyadék használatára.

November elsejétől kötelező a téli gumik használata a személygépkocsikon - hangsúlyozta Márton Róbert. A gépjárművezető-oktató a Szabadkai Magyar Rádió műsorában elmondta, hogy a kerekek mellett ajánlott a hűtőfolyadékot leellenőrizni és áttérni a téli ablakmosó folyadék használatára. Az oktató elmondta, hogy fontos azt is észben tartani, hogy amint leesik az első hó lakott területen kívül, kötelező tartozék a hólánc az autóban.
Márton Róbert: „A téli gumik 10 fok alatt funkcionálnak kellőképpen a következő hetekben pedig még kellemes őszi időben lesz részünk. Ennek ellenére november elsejétől használatuk kötelező. 20-22 fokok lesznek. A téli guminak nem lesz akkora hatása, mint ami kellene, mert felmelegszik az idő, az aszfalt meleg, a gumi jobban kopik, és mire odakerülne, hogy hatása legyen addigra a guminak a rétegfelülete elkopik.”

Novembertől kötelező lesz a téli gumi használata

November 1-jétől kötelező lesz a téli gumi használata az autókon.

November 1-je
vasárnap lesz.
A hideg időjárás
közeledtével
le kell ellenőrizni
az autókban
a hűtőfolyadékot.
A hideg időjárás
közeledtével
téli ablakmosó folyadékot
kell használni
az autókban.
Fontos tudni,
ahogy leesik
az első hó, akkor lakott
területen kívül
kötelező, hogy
az autóban
hólánc legyen.
A téli gumikat
10 fok alatt kellene
használni, de
a törvény szerint
már november 1-jétől
kötelező felrakatni
az autók kerekeire.
A napokban kellemes,
őszi időjárásunk lesz,
20 és 22 fokos
hőmérséklettel.
Az időjárás felmelegszik,
az úttest meleg,
ezért a téli gumik is
gyorsabban elkopnak.
Ez nem jó, mert
mire megérkezik
a hideg időjárás,
addigra elkophatnak
a téli gumik.
A téli gumikkal
nem csúszik meg
az autó a fagyos,
csúszós utakon.


Minden 12-ik szerbiai közúti baleset összefügg az alkoholfogyasztással

Minden 150. sofőr ittasan ül autóba Szerbiában - a Közlekedésbiztonsági Ügynökség adatai szerint.

Évente körülbelül 80-an azért halnak meg az utakon, mert valaki részegen ült a volán mögé. Szerbiában minden 12. balesetnél közrejátszik az alkoholos befolyásoltság. Elemzések szerint baleset esetén az ittas autóvezetőknél hússzor nagyobb a kockázata a halálnak és a komoly sérüléseknek, mint a józan sofőröknél. Az adatok szerint a legtöbb szerencsétlenség délután 5 és reggel 7 óra között történik, és a legtöbb részeg sofőr idősebb 55 évnél. A szerbiai közlekedési rendőrség évente mintegy egymillió szabálysértési bírságot szab ki. A legfőbb okok: a gyorshajtás, az ittas vezetés, a biztonsági öv mellőzése és a vezetés közbeni mobiltelefon-használat.

Sok az ittas sofőr Szerbiában

Sok sofőr ittasan vezet járművet Szerbiában.
Ittas sofőr az, aki alkoholt iszik vezetés előtt.
Jármű például az autó, a motor, a busz.
Minden 150. sofőr ittasan vezet Szerbiában.
Szerbiában sok közlekedési baleset az ittas sofőrök miatt történik.
Az ittas sofőrök miatt sok ember meghal közlekedési balesetben.
Közlekedési baleset például, amikor 2 autó egymásnak ütközik.
Minden évben körülbelül 80 ember hal meg ittas vezetés miatt.
Vezetés előtt tilos alkoholt inni.
Vezetés közben is tilos alkoholt inni.
A legtöbb közlekedési baleset délután 5 óra és reggel 7 óra között történik Szerbiában.
A legtöbb részeg sofőr idősebb 55 évnél Szerbiában.
A rendőrök figyelik az utakon a sofőröket.
Nagy büntetést kap a sofőr, aki ittasan vezet.
A rendőrök megbüntetik azt a sofőrt is, aki gyorsan vezet.
A rendőrök megbüntetik azt a sofőrt is, aki nem kapcsolja be a biztonsági övet.
A rendőrök megbüntetik azt a sofőrt is, aki vezetés közben mobiltelefont használ.


A szabadkaiak sem bírtak magukkal

28 személyt büntettek meg Szabadkán a húsvét hétvégi 60 órás kijárási tilalom megszegése miatt.

A Szabálysértési Bíróság mindegyikükre pénzbírságot rótt ki. A Szerbiai RTV információi szerint többségében olyan személyekről van szó, akik először jelentek meg a szabálysértési bíróság előtt, ezért minimális, 50 ezer dináros büntetést kaptak.
A kijárási tilalmat túlnyomórészt napközben szegték meg, és arra hivatkoztak, hogy vásárolni indultak. A szabadkai Szabálysértési Bíróságon egyébként eddig összesen 86 személyt büntettek meg a kijárási tilalom megszegése miatt, egy személyt pedig háromszor is megbüntettek három egymást követő napon.

Büntetések Szabadkán a kijárási tilalom idején

Szabadkán 28 embert büntettek meg a húsvét hétvégi kijárási tilalom idején.

Húsvét hétvégéjén
60 órás kijárási tilalom volt
Szerbiában.
A 28 ember a húsvét hétvégi
kijárási tilalom idején
nem maradt otthon.
A 28 ember pénzbírságot
kapott  azért, mert
kimentek az utcára
a kijárási tilalom idején.
Az emberek 50.000 dináros
büntetést kaptak, mert
nem tartották be
a kijárási tilalmat.
A legtöbb ember
nappal ment ki az utcára
a kijárási tilalom idején Szabadkán.
A legtöbb ember azt mondta,
bevásárolni indultak
a kijárási tilalom idején Szabadkán.
Szabadkán eddig összesen
86 embert büntettek meg azért,
mert nem tartották be
a kijárási tilalmat.


Balesetveszély!

A pirotechnikai eszközök használata alkalmával bekövetkező esetleges balesetekre figyelmeztet a szabadkai Rendőr Igazgatóság.

Ezek nem csak a használójuknál okozhatnak balesetet, hanem a környezetüknek is: égési, arc-, és kézsérüléseket, súlyosabb esetekben rokkantságot is okozhatnak, de tüzek előidézői is lehetnek. Kiemelik, a törvény tiltja a pirotechnikai eszközök használatát zárt térben és közterületen, ahol nagyszámú ember gyűlik össze, valamint tilos a pirotechnikai eszközök eladása kiskorúaknak. Tűzijátékot csak a belügyminisztérium által meghatározott személyek rendezhetnek. A pirotechnikai termékek jogosulatlan értékesítésének és felhasználásának megakadályozása érdekében a szabadkai, topolyai és kishegyesi illetékesek mindent megtesznek - tették hozzá.

Balesetveszélyre figyelmeztet a szabadkai Rendőr Igazgatóság

A pirotechnikai eszközök használata miatt figyelmeztet balesetveszélyre a szabadkai rendőrség.

Pirotechnikai eszköz például a petárda, a tűzijáték.
Az év vége közeledtével egyre többen
vásárolnak és használnak pirotechnikai eszközöket.
A pirotechnikai eszközök használata veszélyes lehet.
A pirotechnikai eszközök nem csak
a használójukra nézve veszélyesek,
hanem a környezetükre is.
Égési sebeket, arcsérüléseket és kézsérüléseket is
okozhatnak a pirotechnikai eszközök.
Súlyosabb esetben rokkantságot
és tüzet is okozhatnak a pirotechnikai eszközök.
A szabadkai Rendőr Igazgatóság kiemeli,
hogy a törvény tiltja a pirotechnikai eszközök
használatát zárt térben.
A törvény tiltja a pirotechnikai eszközök
használatát közterületeken, ahol nagyszámú
ember gyűlik össze.
A törvény tiltja a pirotechnikai eszközök
eladását kiskorúaknak.
Kiskorú az, aki még nem töltötte be a 18 évet.
Tűzijátékot csak a belügyminisztérium által
meghatározott személyek rendezhetnek.
Vigyázzunk egymásra, ne használjunk
pirotechnikai eszközöket!


Fokozott közúti ellenőrzés a hétvégén

Fokozott közúti ellenőrzést tart a hétvégén a közlekedési rendőrség Szerbiában, ugyanis a turisztikai szezon vége és a tanévkezdés miatt megnövekedett forgalom várható az utakon – közölte a belügyminisztérium.

Az elmúlt napokban történt buszbalesetek miatt fokozottan ellenőrzik esetükben is a gyorshajtást, illetve a járművezetői munkaidőre vonatkozó szabályok betartását. Az iskolák közelében a tanévkezdés miatt szintén fokozott közúti ellenőrzést tart a közlekedési rendőrség. Sebességet mérnek, és koordinálják a gyerekek zebrán való áthaladását.

Szigorú közúti ellenőrzés a hétvégén

Szigorú közúti ellenőrzést tart a hétvégén a közlekedési rendőrség Szerbiában.

Hétvége szombat és vasárnap.
Szombat augusztus 27-e, holnap lesz.
Vasárnap augusztus 28-a lesz.
A turisztikai szezon vége és a tanévkezdés miatt
nagyobb forgalom várható a szerbiai utakon.
Ez miatt tart szigorú közúti ellenőrzést
a hétvégén a rendőrség.
Az autósokat és a buszokat is szigorúan
ellenőrzik a rendőrök.
Az autósok és a buszosok gyorshajtását
ellenőrzik a közlekedési rendőrök.
A buszosok járművezetői munkaidőre
vonatkozó szabályok betartását is
szigorúan ellenőrzik a rendőrök.
Az iskolák közelében a tanévkezdés miatt
szintén szigorú közúti ellenőrzést tart a rendőrség.
A hétvégén a rendőrök sebességet mérnek
és figyelik a gyerekek zebrán való áthaladását.


Folytatódik a keresés, a lakóterületekre is kiterjesztik a kutatást

Továbbra is keresik azt a kétéves kislányt, aki tegnap délután tűnt el Bor környékén. Eltűnésekor lila nadrágot, olajzöld kabátot viselt.

A kislány az első olyan személy Szerbiában, akit a Találj meg! rendszer segítségével keresnek. A kutatásba gyakorlatilag az ország teljes lakosságát bevonták.
Folyamatosan pásztázzák a terepet a rendőrök az eltűnt kislány után kutatva. A kis Danka Ilić keresésébe bekapcsolódtak a tűzoltók és az önkéntes mentőegységek tagjai is. Keresőkutyákat, helikoptereket, drónokat, hőkamerákat is bevetnek. A rendőrség irányításával önkéntesek is részt vehetnek a keresésben, akik házról-házra járnak a környéken, hogy a kislány nyomára bukkanjanak. Már a bányászok is csatlakoztak a kereséshez.
A keresést kiterjesztették. Már a Borhoz tartozó Banjsko Polje településre vezető utakon is ellenőrzik az ott áthaladókat, de ugyanez vonatkozik azokra a környékbeli személyekre is, akik a hatóságok szerint veszélyesek lehetnek. Több elhagyatott házat is átkutattak.
Igor Jurić, a Tijana Jurić alapítvány vezetője: „Fontos, hogy az üzenetet megkapók, különösen azok, akik Bor környékén élnek aktívak legyenek, és minden információt megosszanak a rendőrséggel. Mert most minden információ életmentő lehet. Tehát senki se habozzon, még ha nem is biztosak valamiben, jobb, ha megosztják az információt a rendőrséggel.”
Ahogyan arról korábban beszámoltunk, Danka Ilić kedden 13 óra 45 perc körül tűnt el a Banjsko Polje negyedben, Bor városából. A kislány édesanyja azt nyilatkozta, gyermeke akkor tűnt el, amikor másik gyerekének vizet vitt, mindez pedig pillanatok alatt történt. Danka barna hajú, barna szemű, magassága körülbelül 85 cm. Eltűnésekor olajzöld kabátot, lila nadrágot és fekete tornacipőt viselt.

Továbbra is keresik az eltűnt 2 éves kislányt

Kedd délután eltűnt egy 2 éves kislány Bor területén.
Kedd március 26-a volt.
Kedd óta a rendőrség teljesen átkutatta Bor környékét.
A rendőrség még nem találta meg az eltűnt 2 éves kislányt.
A vizsgált területen nem találták meg a kislányt,
ezért a rendőrség más módszereket alkalmaz
és még nagyobb területen keresik a kislányt.
A kislányt tűzoltók, mentőegységek tagjai, keresőkutyák is keresik.
A rendőrség irányításával sok önkéntes is keresi a kislányt.
A kislány az első olyan személy Szerbiában,
akit a Találj meg! rendszer segítségével keresnek.
A rendszer segítségével az ország
teljes lakosságát bevonták a keresésbe.
Danka Ilić kedden 13 óra 45 perc körül tűnt el Bor városából.
A kislány édesanyja azt mondta, gyermeke akkor tűnt el,
amikor másik gyerekének vizet vitt.
Az anyuka elmondása szerint ez pillanatok alatt történt.
Danka barna hajú, barna szemű, magassága 85 cm.
Eltűnésekor olajzöld kabátot, lila nadrágot és fekete tornacipőt viselt.


Beteg ütött meg egy orvost Szabadkán

Megtámadta vizsgálat közben a sürgősségi osztály egyik orvosát egy 18 éves páciens a Szabadkai Közkórházban.

Az eset hétfő este fél kilenckor történt - számolt be róla a subotica.com hírportál. Nem hivatalos információk szerint a tettes szülei kíséretében érkezett az intézménybe, ahol feltehetően ok nélkül vágta pofon a kórház doktornőjét, aki könnyebb sérülést szenvedett. Megsérült a dobhártyája, állkapcsán pedig vérömlenyek keletkeztek. Az elkövető ellen könnyű testi sértés alapos gyanújával bűnvádi feljelentést tesznek.

Beteg ütött meg 1 orvost Szabadkán

Beteg ütött meg 1 orvost
a Szabadkai Közkórházban.

Vizsgálat közben ütötte meg
a beteg az orvost.
A páciens 18 éves volt.
A páciens ugyanaz, mint a beteg.
Hétfő este fél 9-kor történt az eset.
Nem tudni miért ütötte meg
a páciens a doktornőt.
A doktornő arca megsérült az ütéstől.
Feljelentést tett a 18 éves páciens ellen
a Szabadkai Közkórház.
Feljelentéskor a rendőrségnek szólunk.
Feljelentést a bűnös ellen teszünk.


Főleg az ittas és kábítószeres sofőröket vadásszák a jövő héten

Fokozott közúti ellenőrzési akciót tartanak december 5. és 11. között a szerbiai belügyminisztérium és a Közlekedésrendészeti Igazgatóság munkatársai egy nemzetközi akcióhoz csatlakozva.

Ennek elsődleges célja, hogy kiszűrjék azokat, akik ittasan és pszichoaktív anyagok hatása alatt vezetnek. Az Európai Közlekedésrendészeti Hálózat 30 európai országában egyszerre zajlik az akció. A szerbiai rendőrség minden nap felhasználja az összes rendelkezésre álló alkoholszondát, valamint a pszichoaktív anyagok szervezetben való jelenlétének ellenőrzésére szolgáló eszközöket is. 2022 elejétől egyébként ittas járművezetés miatt 57100 sofőrt zártak ki a forgalomból, ami 11 ezerrel több, mint tavaly, és 10 580 sofőrt tartottak kijózanítóban, mert 1,20 ezreléket meghaladó alkoholszint mellett vezettek. Ugyanebben az időszakban 2330 olyan járművezetőt vettek őrizetbe, akik pszichoaktív szer hatása alatt vezettek, ez ezerrel több, mint az előző év azonos időszakában. A belügyminisztérium a közelgő ünnepek alkalmából a közlekedési szabályok betartására és felelősségteljes magatartásra kér minden állampolgárt.

Szigorú közúti ellenőrzés a jövő héten

Jövő héten szigorú közúti ellenőrzést tartanak a rendőrök a szerbiai utakon.

December 5-től december 11-ig fog tartani
a szigorú közúti ellenőrzés Szerbiában.
Főleg az ittas és kábítószeres sofőröket
ellenőrzik a rendőrök a jövő héten.
Ezt a szigorú közúti ellenőrzést
még 30 európai országban megszervezik.
A szerbiai rendőrség minden nap felhasználja
az összes alkoholszondát és azokat az eszközöket,
amelyek kimutatják a kábítószer fogyasztását.
A rendőrség szigorúan bünteti azokat a sofőröket,
akik alkoholt vagy kábítószert fogyasztanak.
Vezetés előtt és közben tilos alkoholt
vagy kábítószert fogyasztani.
Szerbiában 2022 elejétől több mint 50 ezer
sofőrt zártak ki a forgalomból
ittas járművezetés miatt.
A közelgő ünnepek miatt a rendőrség
még nagyobb óvatosságra figyelmezteti a sofőröket.


Bér- és nyugdíjemelést, valamint egyszeri támogatásokat jelentett be az államfő

Közbéremelést jelentett be a szerb államfő. Emellett egyszeri támogatást kapnak az anyák, csökken a kenyér ára, és a nyugdíj is emelkedni fog - ígérte Aleksandar Vučić.

Szeptemberben 5 és fél, decemberben vagy januárban további 10 százalékkal emelik meg minden oktatási dolgozó bérét, beleértve az óvópedagógusokat is. A nővérek és technikusok szintén ennyivel kapnak majd többet. Az orvosok, katonák és az adminisztrációban dolgozók is két számjegyű emelésre számíthatnak.
A nyugdíjasoknak októbertől 5,5 százalékkal, majd januárban 14,6 százalékkal nő a juttatása. Ez összességében 20 százalékos emelést jelent. Ez óriási növekedés - mondta Aleksandar Vučić. Hozzátette: örömére szolgál, hogy az elmúlt évek elmaradását pótolni tudják, és Szerbia történetének legnagyobb mértékű emelését tudják végrehajtani.
A nagy inflációra való tekintettel az élelmiszer árának csökkentését is bejelentette: a legolcsóbb kenyér ára már ezen a héten 57-ről 54-re csökken, emellett az áram árát is szeretnék szinten tartani, annak ellenére, hogy az IMF emelést követel.
A nyár végén az anyák egyszeri támogatást kapnak - minden gyermekük után 10 ezer dinár értékben. A támogatás az újszülöttektől 16 éves korig jár. Amennyiben a gyerekeket az apa neveli, őt illeti az összeg. A pénzzel az iskolakezdést szeretnék segíteni.
Kiadnak továbbá újabb 100 ezer utazási utalványt, melyek 5 ezer dináros támogatást jelentenek a belföldi turizmust választóknak.

Fizetésemelést jelentett be az államfő

A szerb államfőt Aleksandar Vučićnak hívják.
Közbér azoknak a fizetése, akik állami munkahelyen dolgoznak.
Állami munkahelyen dolgoznak például
az orvosok a kórházban, a tanítók az iskolákban
vagy a rendőrök és a katonák.
Szeptemberben, továbbá decemberben vagy januárban is
megemelik az oktatásban dolgozók fizetését.
Oktatásban dolgozó például a tanító, a tanár.
Az óvópedagógusok fizetését is megemelik az országban.
Az egészségügyi nővérek fizetése is
megemelkedik szeptemberben, továbbá decemberben
vagy jövő év januárjában.
Jövő év 2024 lesz.
Az orvosok, a katonák és az adminisztrációban dolgozók is
fizetésemelést kapnak hamarosan.
Adminisztrációban dolgozó például a könyvelő,
aki a számlák feldolgozását végzi.
A szerbiai nyugdíjasok is nyugdíjemelést kapnak
októbertől és januárban.
A nyugdíjasok összesen 20 százalékos
nyugdíjemelésre számíthatnak.
Aleksandar Vučić az élelmiszer árának csökkentését is bejelentette.
Az államfő elmondta, a legolcsóbb kenyér ára
már ezen a héten 57 dinárról 54 dinárra csökken.
Az áram árát is szeretnék szinten tartani az országban.
A nyár végén az anyák egyszeri támogatást kapnak.
Minden gyermekük után 10 ezer dinár értékben
kapnak támogatást az édesanyák.
A támogatás az újszülöttektől 16 éves korig jár.
Ha a gyerekeket az apa neveli, ő kapja majd az összeget.
A pénzzel az iskolakezdést szeretnék segíteni.
Kiadnak további 100 ezer utazási utalványt is.
Az utalvány 5 ezer dináros támogatást jelentent azoknak,
akik az országon belül kirándulnak, nyaralnak.


Mali: Január 15-től jelentkezhetnek a fiatalok a 100 eurós állami támogatásért

Január 12-én lép hatályba az a törvény, amely lehetővé teszi a 16 és 29 év közöttiek 100 eurós állami támogatását - jelentette be Siniša Mali.

A szerb pénzügyminiszter hozzátette, a pénzsegélyre való jelentkezés január 15-én kezdődik és 30-ig tart. Ismét az államkincstár honlapján lehet majd igényelni az összeget, ahogy ez a korábbi támogatások esetében is volt. A jelentkezőknek a személyi igazolványukon kívül egy számlaszámra lesz szükségük. Abban az esetben, ha valakinek nincs bankszámlája, akkor ki kell majd választani egy bankot, ahol automatikusan nyitnak egy számlát a kifizetéshez.

Január 15-től jelentkezhetnek a fiatalok a 100 eurós támogatásra

Január 15-től jelentkezhetnek a fiatalok a 100 eurós állami támogatásra.

Ezt Siniša Mali, a szerb pénzügyminiszter jelentette be.
Január 15-től január 30-ig jelentkezhetnek
a 16 év és 29 év közöttiek
a 100 eurós állami támogatásra az interneten keresztül.
Az államkincstár internetes oldalán lehet majd
jelentkezni a támogatásra.
A támogatásra való jelentkezéskor
szükség lesz a személyi igazolványra
és 1 számlaszámra.
Ha a jelentkezők közül valakinek
nincs bankszámlája, akkor ki kell majd
választani 1 bankot.


Vučić bejelentette, hogy érkezik a Moderna vakcinája Szerbiába

A legfontosabb dolog, amit meg kell tennünk, az oltakozás, mondta Aleksandar Vučić.

A szerb elnök a Pink TV vendégeként kijelentette, hogy teljes egészében a vakcináció mellett áll, ezért is biztosították az összes vakcinát Szerbiában. Egész svédasztal áll mindenki rendelkezésére, hogy válasszon mindegyik dózishoz - mondta Vučić. Bejelentette az is, hogy hamarosan megérkezik az országba az ötödik oltóanyag, a Moderna, és kevesebb mint egy év múlva rendelkezésre áll majd egy szupervakcina is, amely a koronavírus minden változata ellen hatásos és valószínűleg erősebb is lesz. A műsorvezető kérdésére, hogy felveszi-e a vakcina harmadik dózisát, Vučić igenlően válaszolt. Természetesen, hiszen az oltás a kulcs, és mindent megtettem annak érdekében, hogy mindenkit beoltsunk - mondta.

Érkezik a Moderna nevű védőoltás Szerbiába

Aleksandar Vučić bejelentette, hogy érkezik a Moderna nevű koronavírus elleni védőoltás Szerbiába.

Aleksandar Vučić a szerb államfő.
Aleksandar Vučić elmondta,
a legfontosabb, hogy az emberek
felvegyék a koronavírus elleni vakcinát.
Az államfő azt is elmondta, hogy Szerbiában
az emberek eddig 4 fajta védőoltás közül
tudtak választani.
A Moderna érkezésével már 5 fajta
koronavírus elleni védőoltás közül
választhatnak az emberek.
Az államfő azt is elmondta,
hogy kevesebb, mint 1 év múlva
érkezik 1 szupervakcina.
Ez a szupervakcina megvédi majd az embereket
a koronavírus összes változatától,
és erősebb lesz, mint a koronavírus.
Aleksandar Vučić azt is elmondta,
hogy felveszi a harmadik adag védőoltást is.
Vučić szerint a védőoltás felvétele
az egyetlen megoldás a koronavírus ellen.


Életük végéig börtönben maradhatnak a gyermekgyilkosok és erőszaktevők Szerbiában

Elfogadta a Tijana-törvényt a Szerbiai Köztársasági Képviselőház.

A törvény életfogytig tartó szabadságvesztést irányoz elő a gyermekgyilkosok és erőszaktevők számára.
Százötvenkilenc igen szavazattal döntött kedd délelőtt a büntető törvénykönyv módosításáról a Szerbiai Köztársasági Parlament. A képviselők többsége támogatta az úgynevezett Tijana-törvény elfogadását. A szavazáson azonban nem vettek részt azok a parlamenti képviselők, akik bojkottálták a parlament eddigi munkáját. A tervezett törvénymódosítás szerint az élethosszig tartó börtönbüntetés felfüggesztésére legkorábban 27 év fegyház letöltése után van lehetősége az elítéltnek.
A törvénymódosítást egyébként a Tijana Jurić Alapítvány kezdeményezte, azzal a céllal, hogy valós életfogytiglani büntetéssel sújtsák a nemi erőszak elkövetőit, illetve mindazokat, akik magatehetetlen személyeket, várandós nőket vagy gyermekeket gyilkoltak meg. Az alapítvány 2017 november 9-én adta át a képviselőháznak a törvényjavaslatot, amit közel 159 ezer szerbiai polgár támogatott aláírásával.
A szerb köztársasági parlament törvénymódosítása, tehát tényleges életfogytiglani börtönnel sújtja a legsúlyosabb bűncselekmények elkövetőit. Ez azonban nem vonatkozik azokra a személyekre, akiknek az ügyében már tényleges bírósági ítélet született, így Dragan Đurićra sem, aki 2014 júliusában elrabolta, megerőszakolta majd megölte az akkor 15 éves Tijana Jurićot.

Életfogytig tartó szabadságvesztés a gyermekgyilkosoknak és az erőszaktevőknek

Életfogytig tartó szabadságvesztést kapnak a gyermekgyilkosok Szerbiában.

Életfogytig tartó szabadságvesztést kapnak az erőszaktevők Szerbiában.
Életfogytig tartó szabadságvesztés azt jelenti, ha egy ember egész életében a börtönben marad.
Az az ember marad a börtönben egész életében, aki megöl egy gyermeket.
Az az ember marad a börtönben egész életében, aki megerőszakolja a gyermeket.
Megerőszakolni a gyermeket, az, amikor az ember fogdossa, csókolgatja a gyermeket.
A Tijana-törvény miatt maradnak életük végéig a börtönben azok az emberek, akik gyermeket ölnek.
A Tijana-törvény miatt maradnak életük végéig a börtönben azok az emberek, akik megerőszakolnak egy gyermeket.
A Tijana Jurić Alapítvány akarta, hogy Tijana-törvény legyen Szerbiában.
A Tijana Jurić Alapítvány Szerbiában van.
A Tijana Jurić Alapítványban az emberek aláírásokat gyűjtöttek azért, hogy életfogytig tartó szabadságvesztést kapjanak a gyermekgyilkosok.
Nagyon sok ember azt akarta, hogy életfogytig tartó szabadságvesztést kapjon az az ember, aki gyermeket öl.
Nagyon sok ember írta alá a Tijana-törvényt Szerbiában.
A Tijana-törvény egy Tijana nevű kislányról kapta a nevét.
Tijanát 2014-ben egy férfi ellopta, megerőszakolta és megölte Szabadkán.
Tijana 2014-ben 15 éves volt.
Egész Szerbia gyászolta a kis Tijanát.
Az az ember gyászol, aki nagyon sajnálja az elhunyt embert.
Az elhunyt ember ugyanaz, mint a meghalt ember.


21 éve omlottak össze a Világkereskedelmi Központ ikertornyai

2001. szeptember 11-én, 21 éve az al-Kaida terrorszervezet 19 tagja átvette az irányítást négy utasszállító repülőgép felett.

A Los Angelesbe tartó gépek a New York-i Világkereskedelmi Központba, illetve az amerikai védelmi minisztérium székhelyébe, a Pentagonba csapódtak.
A 110 emeletes ikertornyok kigyulladtak, majd két órán belül összeomlottak. Az összehangolt merényletben 2995 ember vesztette életét, az öngyilkos támadókkal együtt.
Az Amerikai Egyesült Államok terrorizmus elleni háborút indított Afganisztánban. 2011-ben, csaknem tíz év hajtóvadászat után Barack Obama, az Egyesült Államok akkori elnöke bejelentette, hogy amerikai katonák heves tűzharcban megölték az al-Kaida fejét, Oszama bin Ladent, a támadások kitervelőjét.

21 éve omlott össze az ikertorony Amerikában

2001. szeptember 11-én omlottak össze a Világkereskedelmi Központ ikertornyai New Yorkban.

New York 1 nagyváros Amerikában.
21 évvel ezelőtt az al-Kaida terrorszervezet
19 tagja átvette az irányítást
4 utasszállító repülőgépen.
Ezek az átirányított utasszállító repülőgépek
a Világkereskedelmi Központ 2 tornyába
és az amerikai védelmi minisztérium székházába,
vagyis a Pentagonba csapódtak.
Az ikertorony 110 emeletes volt.
Az ikertornyok kigyulladtak
és 2 órán belül összeomlottak.
A terrortámadásban 2995 ember vesztette életét.
A terrortámadásban az öngyilkos támadók is
életüket vesztették.
2011-ben Barack Obama,
az Egyesült Államok akkori elnöke bejelentette,
hogy amerikai katonák megölték
az al-Kaida terrorszervezet vezetőjét.
Oszama bin Ladennak hívták
az al-Kaida vezetőjét.
Oszama bin Laden tervelte ki
a terrortámadásokat.
Minden év szeptember 11-én az egész világon
megemlékeznek a terrortámadás áldozataira.


Betiltják a dohányzást Új-Zélandon

Új-Zélandon a következő nemzedék és az azt követők törvényesen már soha életükben nem vásárolhatnak dohányterméket – jelentette be a wellingtoni kormány.

Az elfogadás alatt álló törvény értelmében a 14 évesek vagy a fiatalabbak már soha életükben nem vehetnek dohányterméket az országban.Az új-zélandi kormány egyéb rendelkezésekkel is próbálja visszaszorítani a dohányzást, céljuk, hogy 2025-re teljesen dohányzásmentessé váljon Új-Zéland. Csak nagyon alacsony nikotintartalmú termékek kerülhetnek forgalomba, csökkentik a dohánytermékeket árusító boltok számát, és növelik a leszokást segítő szolgáltatások támogatását.
A törvény 2022-ben lépne érvénybe, az életkori korlátozás pedig 2023-ban.

Betiltják a dohányzást Új-Zélandon

Új-Zéland több szigetből álló ország
a Csendes-óceán délnyugati részén.
Az új törvény szerint 2023-tól
a 14 évesek vagy a fiatalabbak már soha életükben
nem vehetnek dohánytermékeket az országban.
Dohánytermék például a cigaretta.
A törvény bevezetésével az új-zélandi kormány célja,
hogy minél kevesebb ember cigarettázzon
az országban.
Egy ország kormányában azok a politikusok vannak,
akik döntéseikkel az országot irányítják.
Az új-zélandi kormány célja,
hogy 2025-re teljesen dohányzásmentessé váljon az ország.
Új-Zélandon kevesebb lesz
a dohánytermékeket árusító bolt is.
Új-Zélandon még jobban támogatni fogják
a dohányzásról való leszokást segítő
eszközöket és szolgáltatásokat.
A dohányzás nagyon káros az ember egészségére.
Ezért fontos, hogy az emberek leszokjanak a dohányzásról.